2 stropers vas, Kruger-veldwagter steeds soek | Netwerk24
Deur Cheréne Pienaar 03 Desember 2020 20:11
Volgens Isaac Phaahla, woordvoerder van Sanparke, is die veldwagters deur die lugvleuel bygestaan.
"Die veldwagters het opvolgwerk gedoen en die twee verdagtes vasgetrek. Hul strooptoerusting en 'n grootkaliberjaggeweer is gekonfiskeer."
Die verdagtes sal eersdaags in die hof verskyn op verskeie aanklagte wat verband hou met stropery, sê hy.
Intussen is die uitgebreide soektog steeds aan die gang nadat Checkers Mashego (51), 'n veldwagter van die Krugerwildtuin, Dinsdag tydens 'n roetinepatrollie in die suide van die wildtuin verdwyn het.
Mashego is in 1995 by die park aangestel. Hy is as vermis by die polisie aangemeld.
"Hy word steeds vermis en die soektog duur voort," het Phaahla Donderdagaand gesê.
Mense met inligting kan hul naaste polisiekantoor of Sanparke se noodoproepsentrum by 013 735 0197 of 076 801 9679 skakel.